P. Prokopovič, poslanec: (2001-12-04):
Pán predseda, môžete otvoriť rozpravu k tomuto bodu programu. J. Migaš, predseda NR SR: Ďakujem, pán spravodajca, nech sa páči, zaujmite miesto určené pre spravodajcov. Otváram rozpravu. Písomne sa neprihlásila žiadna poslankyňa ani poslanec, pýtam sa, či sa chce do rozpravy prihlásiť niekto ústne? Nie je to tak. Vyhlasujem rozpravu za skončenú. Rozprava nebola. Panie poslankyne, páni poslanci, o prerokovaných bodoch budeme hlasovať neskôr, tie, ktoré sme prerokovali, dva body minulý týždeň a potom aj tie, ktoré prerokujeme doobeda. Prerušujem rokovanie o tomto bode programu. Nasleduje druhé čítanie o zákone zo 6. novembra 2001, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky. Materiál ste dostali ako tlač 1271. Jeho súčasťou je rozhodnutie prezidenta Slovenskej republiky z 21. novembra 2001 o vrátení zákona, ako aj schválený zákon zo 6. novembra 2001. Zákon bol rozhodnutím z 22. novembra 2001 č. 1391 pridelený na prerokovanie príslušným výborom Národnej rady Slovenskej republiky. Dávam slovo určenému spoločnému spravodajcovi z výboru pre hospodárstvo, privatizáciu a podnikanie poslancovi Pavlovi Prokopovičovi, a pardon, pánu spravodajcovi Jaroslavovi Volfovi, aby uviedol spoločnú správu. Ospravedlňujem sa, nech sa páči. J. Volf, poslanec: Ďakujem pekne. Vážené dámy, vážení páni, predkladám v tomto prípade nie spoločnú správu, ale informáciu výborov vzhľadom na to, že výbory, ktoré návrh prerokovali, neprijali platné uznesenia. Chcem informovať Národnú radu, že predseda Národnej rady pridelil tento zákon vrátený prezidentom na prerokovanie ústavnoprávnemu výboru a výboru pre hospodárstvo, privatizáciu a podnikanie, ktorý bol súčasne určený ako za výbor gestorský. Iné výbory tento návrh neprerokovali a gestorskému výboru neprišli do začatia jeho rokovania ani žiadne iné návrhy zo strany poslancov. Ústavnoprávny výbor prerokoval tento vrátený zákon 27. novembra 2001 a neprijal platné uznesenie, to znamená, za návrh uznesenia nehlasoval dostatočný počet poslancov. Výbor Národnej rady pre hospodárstvo, privatizáciu a podnikanie prerokoval vrátený zákon 29. novembra a rovnako tak neprijal platné uznesenie, pretože za návrh uznesenia nehlasoval dostatočný počet poslancov. Výbory Národnej rady teda neprijali platné uznesenie a gestorský výbor neprijal ani spoločnú správu a odporúčanie k pripomienke prezidenta Slovenskej republiky. Ako poverený spravodajca gestorského výboru mám poverenie výboru podľa § 79 ods. 5 rokovacieho poriadku, aby sme po druhom čítaní mohli okamžite prikročiť k tretiemu čítaniu, samozrejme, pokiaľ to Národná rada odhlasuje a súčasne budem navrhovať, aby sa hlasovalo o pripomienke prezidenta, ktorá spočíva v tom, že v čl. 1 sa vypúšťa dvanásty bod a potom budem navrhovať postúpiť tento návrh z druhého do tretieho čítania. Ďakujem pekne. J. Migaš, predseda NR SR: Ďakujem pekne, pán spravodajca. Nech sa páči, zaujmite miesto. Otváram rozpravu o tomto bode programu. Pýtam sa, či sa do rozpravy prihlásil niekto ústne, pretože písomne sa neprihlásil nikto. Nie je to tak. Vyhlasujem rozpravu za skončenú a zároveň prerušujem rokovanie o tomto bode programu. Panie poslankyne, páni poslanci, pokračujeme druhým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 289/1995 Z. z. o dani z pridanej hodnoty v znení neskorších predpisov. Návrh zákona ste dostali pred prvým čítaním ako tlač 1187 a spoločnú správu výborov schválenú gestorským výborom máte ako tlač 1187a. Za skupinu poslancov návrh zákona odôvodní poslanec Ľubomír Andrassy. Pán poslanec, nech sa páči. Ľ. Andrassy, poslanec: Ďakujem veľmi pekne, pán predseda. Vážené dámy, vážení páni, v mene skupiny poslancov Národnej rady aj v mene výboru pre kultúru a médiá predkladám malú novelu zákona č. 289/1995 Z. z. o dani z pridanej hodnoty v znení neskorších predpisov. Táto malá legislatívna iniciatíva sa týka uplatňovania odpočtov dane z pridanej hodnoty alebo zavedenie platiteľov dane z pridanej hodnoty aj pre verejnoprávne médiá, pre verejnoprávnu Slovenskú televíziu a verejnoprávny Slovenský rozhlas. V tejto súvislosti je potrebné pripomenúť, že v krajinách Európskej únie sú zdaniteľným plnením všetky ekonomické aktivity, nielen aktivity vykonávané v rámci podnikateľskej činnosti, tak ako je to na Slovensku, a všetky verejnoprávne médiá v krajinách Európskej únie s výnimkou Nemecka sú registrované ako platitelia dane z pridanej hodnoty. Návrh zákona rieši predmetnú problematiku v tom smere, že dopĺňa § 2 o písmeno d), v ktorom vymedzenie zdaniteľného plnenia o zdaniteľné položky je doplnené o rozhlasové a vysielacie služby, ktoré vykonávajú právnické osoby podľa osobitných zákonov, zákonov, ktoré sa týkajú fungovania Slovenského rozhlasu a Slovenskej televízie. Z pohľadu aplikácie zákona o DPH je v tomto smere zaujímavý status komerčných elektronických médií, ktoré majú postavenie platiteľa DPH, pričom zdaniteľné plnenie, ktoré vykonávajú, nie sú od DPH oslobodené, čo z praktického a finančného pohľadu znamená, že si môžu na rozdiel od verejnoprávnych médií v plnej výške odpočítať daň z pridanej hodnoty na vstupe účtovanú ich dodávateľmi o dane z pridanej hodnoty na výstupe, ktorú odvádzajú do štátneho rozpočtu. K tomuto návrhu zákona sa vyjadrovali dva výbory, musím povedať, že z hľadiska spoločnej správy ako predkladatelia môžeme súhlasiť s pozmeňujúcim návrhom, ktorý je daný pod bodom 1, ktorý rozširuje § 2 o nové písmeno, o písmeno f). Z hľadiska druhého pozmeňujúceho návrhu, ktorý navrhuje vypustiť z tejto novely body 2 a 3, nemôžem v mene navrhovateľov súhlasiť s týmto návrhom, pretože aj v okolitých krajinách, či už v Českej republike, v Maďarsku alebo Poľsku, sú zaradené médiá, služby, ktoré poskytujú médiá, do nižších sadzieb dane z pridanej hodnoty, napríklad v susednej Českej republike platia verejnoprávne médiá 5-percentnú daň z pridanej hodnoty, na Slovensku platia 23-percentnú, preto sa usilujeme aj spoločne so skupinou poslancov preradiť tieto služby do 10-percentnej hranice DPH. Ďakujem. J. Migaš, predseda NR SR: Ďakujem pánu poslancovi za odôvodnenie návrhu zákona a prosím ho, aby zaujal miesto určené pre navrhovateľov. Dávam slovo určenému spoločnému spravodajcovi z výboru pre financie, rozpočet a menu poslancovi Milanovi Benkovskému a prosím ho, aby informoval Národnú radu Slovenskej republiky o výsledku rokovania o tomto návrhu zákona, aby odôvodnil návrh a stanovisko gestorského výboru. Nech sa páči, pán spoločný spravodajca. M. Benkovský, poslanec: Ďakujem za slovo. Vážený pán predseda Národnej rady Slovenskej republiky, vážený pán podpredseda vlády Slovenskej republiky, pani poslankyne, páni poslanci, výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona o Národnej rady Slovenskej republiky č. 350/1996 Z. z. o rokovacom poriadku Národnej rady túto spoločnú správu výborov Národnej rady Slovenskej republiky o prerokovaní vyššie uvedeného návrhu zákona. Národná rada Slovenskej republiky svojím uznesením č. 1708 z 30. októbra 2001 pridelila návrh poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 289/1995 Z. z. o dani z pridanej hodnoty v znení neskorších predpisov, tlač číslo 1187, týmto výborom Národnej rady Slovenskej republiky: Ústavnoprávnemu výboru Národnej rady, Výboru Národnej rady pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie a Výboru Národnej rady pre kultúru a médiá. Uvedené výbory prerokovali predmetný návrh zákona v stanovenom termíne. Gestorský výbor nedostal do začatia rokovania o návrhu skupiny poslancov Národnej rady Slovenskej republiky na vydanie predmetného návrhu zákona stanoviská poslancov Národnej rady Slovenskej republiky podané podľa § 75 ods. 2 zákona Národnej rady č. 350/1996 Z. z. o rokovacom poriadku. K predmetnému návrhu zákona zaujali výbory Národnej rady Slovenskej republiky tieto stanoviská. Odporúčanie pre Národnú radu Slovenskej republiky Návrh schváliť, a to Výbor Národnej rady Slovenskej republiky pre kultúru a médiá uznesením č. 336 zo dňa 20. novembra 2001 a Ústavnoprávny výbor Národnej rady Slovenskej republiky uznesením č. 764 zo dňa 27. novembra 2001. Po druhé, odporúčanie pre Národnú radu Slovenskej republiky návrh schváliť s pozmeňujúcimi návrhmi Výbor Národnej rady Slovenskej republiky pre financie, rozpočet a menu svojím uznesením č. 843 zo dňa 28. novembra 2001. Neprerokovali návrh zákona vo Výbore Národnej rady Slovenskej republiky pre hospodárstvo, privatizáciu a podnikanie v stanovenom termíne tento návrh. Po štvrté, z uznesení výborov Národnej rady Slovenskej republiky uvedených v časti III tejto správy vyplynuli tieto pozmeňujúce návrhy. Po prvé, bod 1 znie: v § 2 ods. 2, je to krátke, tak odporúčam, aby sme to uviedli, dopĺňa sa písmeno f), ktoré znie, plnenie za odplatu poskytované Slovenskou televíziou alebo Slovenským rozhlasom, ktoré sú zriadené osobitným predpisom. Chcel by som upozorniť, že tam vypadlo odporúčanie gestorského výboru, ktoré však mám v uznesení výboru pre financie, rozpočet a menu, preto gestorský výbor tento návrh odporúča schváliť s tým, že o obidvoch návrhoch odporúčam, aby sa hlasovalo samostatne, tak ako to aj navrhovateľ odporučil, a v bode dva body 2 a 3 sa vypúšťajú, tam ide o zdôvodnenie obšírnejšie, nech sa páči sa s tým zoznámiť. Gestorský výbor na základe stanovísk výborov k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 289/1995 Z. z. o dani z pridanej hodnoty v znení neskorších predpisov vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave tejto správy v súlade s § 75 ods. 4 a § 83 zákona Národnej rady o rokovacom poriadku odporúča Národnej rade Slovenskej republiky návrh, predmetný návrh skupiny poslancov schváliť z pozmeňujúcimi a doplňujúcimi návrhmi. Predmetná správa výborov Národnej rady Slovenskej republiky k návrhu skupiny poslancov Národnej rady k uvedenému zákonu bola prerokovaná v gestorskom výbore a gestorský výbor svojím uznesením č. 843 z 28 novembra 2001 túto schválil. Výbor určil poslanca Milana Benkovského za spoločného spravodajcu. Súčasne ma poveril predniesť spoločnú správu výborov na schôdzi Národnej rady a navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynú z rozpravy a hlasovať o predmetnej správe ihneď po ukončení rozpravy aj v treťom čítaní, pokiaľ sa tak Národná rada rozhodne. Odporúčam, pán predsedajúci, aby ste otvorili rozpravu. J. Migaš, predseda NR SR: Ďakujem, pán spravodajca, nech sa páči, zaujmite svoje miesto. Otváram rozpravu o tomto bode programu. Písomne sa neprihlásil nikto, pýtam sa, kto sa do rozpravy hlási ústne. Podpredseda vlády, nech sa, čiže podpredseda vlády v súlade s § 28 a potom pán poslanec Hofbauer, áno. Uzatváram možnosť prihlásiť sa do rozpravy. Pán poslanec Hofbauer sa jediný prihlásil, čiže po pánu podpredsedovi vlády potom bude vystupovať pán poslanec Hofbauer.